Έλλη Κοκκίνου

Βιογραφία

Έχει συνεργαστεί με πολλούς καλλιτέχνες, όπως: Άννα Βίσση, Γλυκερία, Μιχάλης Ρακιντζής, Πασχάλης Τερζής, Σάκης Ρουβάς, Τόλης Βοσκόπουλος, Θάνος Πετρέλης, Νατάσα Θεοδωρίδου, Δέσποινα Βανδή, Γιώργος Τσαλίκης, Βασίλης Καρράς, Γιώργος Μαζωνάκης και Καλομοίρα. 
Η Έλλη Κοκκίνου έχει κάνει πάνω από 135.000 πωλήσεις σε άλμπουμ, με βάση τα στοιχεία της IFPI Greece. Στις 14 Μαρτίου 2010, σε εκπομπή που έγινε από τον τηλεοπτικό σταθμό Alpha για τις καλύτερες Ελληνίδες τραγουδίστριες από το 1960 μέχρι και το 2010, η Έλλη βρέθηκε στο νούμερο 27.

Προσωπική ζωή

Την δεκαετία του '90 είχε για μεγάλο χρονικό διάστημα σχέση με τον τραγουδιστή Διονύση Σχοινά. 
Το 2000 γνώρισε τον επιχειρηματία Παναγιώτη Βασιλειάδη και στις 4 Σεπτεμβρίου 2007 παντρεύτηκαν. Μαζί απέκτησαν έναν γιο. 
Τον Μάρτιο του 2010 το ζευγάρι πήρε διαζύγιο έπειτα από 3 χρόνια γάμου και σχεδόν 10 χρόνια κοινής πορείας. 
Από τον Σεπτέμβριο του 2010 μέχρι το καλοκαίρι του 2017 διατηρούσε σχέση με τον μπασκετμπολίστα Γιώργο Μπόγρη.

1996 - 2002: Τα πρώτα άλμπουμ

Το 1996 η Έλλη συνεργάστηκε για πρώτη φορά με τη Sony Music Greece, ενώ το 1998 κυκλοφόρησε το πρώτο της cd single με τίτλο Κάποια Μέρα. Η μουσική ήταν του Αντώνη Βαρδή, ενώ οι στίχοι είχαν γραφτεί από τον Μάνο Τσιλιμίδη και την Γιούλα Γεωργίου. 
Το 1999 η Έλλη κυκλοφόρησε το πρώτο της cd album με τίτλο Επικίνδυνα Παιχνίδια. Το τραγούδι που έκανε πολύ μεγάλη επιτυχία από αυτό το cd, ήταν το Πάω Πάω. Το 2000 η Έλλη κυκλοφόρησε το δεύτερο προσωπικό cd της με τίτλο Ανδρική Κολόνια.
Το 1998 ερμήνευσε μαζί με τη Χριστίνα Αργύρη το θεματικό τραγούδι της ταινίας της DreamWorks "Ο πρίγκιπας της Αιγύπτου", "Την Πίστη Αν Βρεις" (αγγ. When You Believe), ως Σεπφώρα.

2002 - 2004: "Στο Κόκκινο"

Το 2002, η Έλλη έφυγε από τη "Sony Music" και μεταφέρθηκε στη "Heaven Music". Από τότε ξεκίνησε η συνεργασία της με το Φοίβο. Το Μάιο του 2003 κυκλοφόρησε το cd της "Στο Κόκκινο", το οποίο ήταν ένα από τα καλύτερα cd album της χρονιάς στην Ελλάδα καθώς έγινε πλατινένιο. Το συγκεκριμένο cd κυκλοφόρησε και στην Τουρκία, όπου έγινε κι εκεί πλατινένιο. Η Έλλη Κοκκίνου και ο Γιώργος Μαζωνάκης, συνεργάστηκαν για το τραγούδι "Το Gucci των Masai" το 2004 και το οποίο βρισκόταν στο Top 10 των καλύτερων τραγουδιών. Μετά από αυτή της την επιτυχία η "Sony Music" κυκλοφόρησε ένα Best Of Cd με τις καλύτερες επιτυχίες της με τίτλο "Παραδίνομαι". Μετά από αυτή την πολυπλατινένια της επιτυχία, το 2004 επανακυκλοφόρησε το cd της "Στο Κόκκινο" με τίτλο "Platinum Edition" όπου περιείχε τέσσερα καινούργια τραγούδια και ένα ντουέτο μαζί με το Γιώργο Τσαλίκη, καθώς κι ένα DVD. Μαζί με την επανακυκλοφόρηση, το cd της κατάφερε να γίνει δυο φορές πλατινένιο.
Στις 14 Απριλίου 2005, βραβεύτηκε ως Καλύτερη Διεθνή Πρωτοεμφανιζόμενη Τραγουδίστρια  (Best New International Artist) στην Τουρκία για το cd της "Στο Κόκκινο".

2005 - 2006: Περιοδεία & "SEX"

Η Έλλη ακολούθησε διεθνή καριέρα, κάνοντας συναυλίες στην Αμερική και την Αυστραλία με το Χρήστο Δάντη. Το καλοκαίρι επέστρεψε για να ηχογραφήσει τα καινούργια της τραγούδια. Στις 10 Νοέμβρη 2005, κυκλοφόρησε το επόμενο cd της με τίτλο "SEX", το οποίο μόλις κυκλοφόρησε έγινε χρυσό. Στην πορεία έγινε πλατινένιο, και επανακυκλοφόρησε στις 16 Νοέμβρη 2006 με τίτλο "Κι άλλο... Platinum Edition",  όπου περιείχε τέσσερα καινούργια τραγούδια, ένα ντουέτο μαζί με τον Θάνο Πετρέλη αλλά και την γαλλική έκδοση του "SEX" όπου παρουσίασε για πρώτη φορά στα "Mad Video Music Awards 2006", καθώς κι ένα DVD. 
Τη χειμερινή σεζόν 2005 - 2006 εμφανίζονταν στην "Πειραιώς 130" μαζί με τον Ανδρέα Στάμο, τη Χρύσπα, την Καλομοίρα και τον Κωνσταντίνο Χριστοφόρου, ενώ τη χειμερινή σεζόν 2006 - 2007, η Έλλη εμφανιζόταν στο νυχτερινό κέντρο Απόλλων μαζί με το Θάνο Πετρέλη.

2007 - 2009: "Ειλικρινά" & Soundtracks

Την 1η Απριλίου 2007 ανακοινώθηκε επίσημα ότι η Έλλη αποχώρησε από την "Heaven Music", λήγοντας έτσι και την συνεργασία της με το Φοίβο, και μεταφέρθηκε ξανά στην "Sony BMG". 
Από τις 17 Σεπτέμβρη, ξεκίνησαν οι εμφανίσεις της μαζί με τη Νατάσα Θεοδωρίδου και το Νίκο Κουρκούλη, στο νυχτερινό κέντρο "Βοτανικός". Το Νοέμβριο, κυκλοφόρησε το επόμενο cd της με τίτλο "Ειλικρινά". Το cd βρέθηκε στη 2η θέση στα ελληνικά charts, και το τραγούδι "Λυπάμαι Ειλικρινά" βρέθηκε στη δεύτερη θέση των ελληνικών ραδιοφώνων. Το cd "Ειλικρινά" έγινε γρήγορα χρυσό. Λόγω της εγκυμοσύνης της, η Έλλη αναγκάστηκε να διακόψει τις εμφανίσεις της στο "Βοτανικό" στις 5 Ιανουαρίου 2008, όπου την αντικατέστησε ο Σαρμπέλ.
Το Νοέμβριο 2008 κυκλοφόρησε το τραγούδι "Μην τα παρατάς", σε μουσική του Δημήτρη Κοντόπουλου, για την ελληνική ταινία "Ο Ηλίας του 16ου". Ερμήνευσε το κομμάτι "Με οδήγηση Οικολογική" για μια οικολογική διαφήμιση. Επιπλέον ερμήνευσε το τραγούδι "Δεμένες" για την ταινία "Η Barbie και το Διαμαντένιο Κάστρο". 
Τον Απρίλιο 2009 κυκλοφόρησε ένα digital single με το τραγούδι "Πάμε Ξανά", σε μουσική του Δημήτρη Κοντόπουλου και σε στίχους από την Αλεξάνδρα Ζάκκα. Τον Ιούνιο 2009 επέστρεψε ξανά, μετά από ένα χρόνο απουσίας, στο "Romeo". Τον Οκτώβριο 2009, ξεκίνησε μια περιοδεία live εμφανίσεων στον Καναδά και στις Ηνωμένες Πολιτείες.

2010 - 2011: "Greek Idol" & "Τα Γενέθλια Μου"

Στις 27 Νοέμβρη 2009 ανακοινώθηκε επίσημα η αποχώρηση της από την "Sony BMG", διότι ακολούθησε το Φοίβο στην καινούργια του εταιρεία "The Spicy Effect". Αμέσως ξεκίνησε η προετοιμασία για το καινούργιο της cd. Στις 22 Ιανουαρίου 2010, κυκλοφόρησε σε digital single το τραγούδι "Όντως" σε συνεργασία με τον rapper "Υποχθόνιο". Τον Μάρτιο 2010, σε digital single κυκλοφόρησε η remix έκδοση του "Όντως", αλλά και μια καινούργια μπαλάντα με τίτλο "Αποχωρώ". 
Στις 23 Ιουλίου 2010, ξεκίνησε μια καλοκαιρινή περιοδεία εμφανίσεων της Έλλης μαζί με τη Δέσποινα Βανδή σε Ελλάδα και Κύπρο. Τη χειμερινή σεζόν 2010 - 2011, η Έλλη εμφανίζονταν με το Βασίλη Καρρά, αρχικά στο FIX στη Θεσσαλονίκη, ενώ μετά στο "Teatro" στην Αθήνα. Ο Φοίβος τους έγραψε ένα ντουέτο με τίτλο "Δεν την παλεύω", το οποίο έκανε πρεμιέρα στις 12 Οκτώβρη 2010. 
Στις 26 Οκτωβρίου 2010, ανακοινώθηκε επίσημα από το τηλεοπτικό κανάλι "Alpha", ο ρόλος της ως κριτής στο δεύτερο κύκλο της εκπομπής "Greek Idol", το οποίο ξεκίνησε το Φεβρουάριο του 2011. Το Φεβρουάριο του 2011, κυκλοφόρησε σε digital single το τραγούδι "Ερωτεύτηκα", ενώ στον τελικό της εκπομπής Greek Idol παρουσίασε για πρώτη φορά τη remix έκδοση του "Ερωτεύτηκα" αλλά και το καινούργιο "Τα Γενέθλιά Μου". 
Το Σεπτέμβριο 2011, έκανε περιοδεία μαζί με τη Δέσποινα Βανδή και τον Κώστα Καραφώτη στην Αμερική, στον Καναδά και στη Γερμανία. Τη χειμερινή σεζόν 2011 με 2012, εμφανίζονταν μαζί με τη Δέσποινα Βανδή και το Νίκο Οικονομόπουλο στο "Fever". Στις 9 Δεκέμβρη 2011, η Έλλη κυκλοφόρησε το καινούργιο της cd album με τίτλο "Τα Γενέθλιά Μου", το οποίο έγινε 2 φορές πλατινένιο. Παράλληλα, το τραγούδι της "Κοίταξε γύρω μας" αποτέλεσε μια από τις μεγαλύτερες επιτυχίες του χειμώνα, μένοντας για αρκετό καιρό στην πρώτη θέση των ραδιοφώνων.

2012 - 2014: Digital singles, "Happy Faces" & Νέες συνεργασίες

Το καλοκαίρι του 2012, η Έλλη μαζί με το Νίκο Οικονομόπουλο εμφανίζονταν στη Θεσσαλονίκη στο "Politia Live Clubbing", ενώ αυτή η συνεργασία συνεχίστηκε στην Αθήνα με την προσθήκη της Κατερίνας Στικούδη στο νυχτερινό μαγαζί "Θέα".
Το Σεπτέμβριο 2012, μετά από την υποστήριξη 160.000 ψήφων απ' όλο τον κόσμο, η Έλλη κατέκτησε το βραβείο "Καλύτερο τραγούδι στα Βαλκάνια για την Ελλάδα το 2011" στα "Balkan Awards 2011" για το τραγούδι "Ερωτεύτηκα". Στις 15 Οκτωβρίου 2012, κυκλοφόρησε το νέο της τραγούδι με τίτλο " Καρδιά από γυαλί ", το οποίο μια εβδομάδα μετά την κυκλοφορία του ξεπέρασε τις 75.000 προβολές στο YouTube.
Τις χειμερινές σεζόν 2012-2013 και 2013-2014 η Έλλη έκανε μια μεγάλη σειρά από συναυλίες σε Ελλάδα, Κύπρο, Γερμανία, Αυστραλία και Αμερική.
Στις 9 Οκτωβρίου 2013 κυκλοφόρησε το νέο της τραγούδι με τίτλο "Καληνύχτα", ενώ στις 9 Ιουνίου 2014 κυκλοφόρησε ένα ακόμη νέο κομμάτι με τίτλο "Μάτια Κλειστά". Το τελευταίο κομμάτι αποτέλεσε μια από τις μεγαλύτερες επιτυχίες του καλοκαιριού, μάλιστα δύο μήνες μετά την κυκλοφορία του σε video clip, ξεπέρασε τις 1.000.000 προβολές στο YouTube.

2015 - ακόμα: Νέα δισκογραφική εταιρεία

Τη χειμερινή σεζόν 2014-2015 ξεκίνησε εμφανίσεις στο Cabaret στο Κολωνάκι. Το Μάρτιο 2015 ανακοινώθηκε επίσημα πως η Έλλη Κοκκίνου ανήκει στο δυναμικό της Cobalt Music. Την 1η Απριλίου 2015 κυκλοφόρησε το νέο της κομμάτι "Ας Φταίω Πάντα Εγώ". Το 2016, κυκλοφόρησε άλλα τρία τραγούδια υπό την ίδια δισκογραφική ετικέτα: Το "Μακάρι" , το "Το Χαμόγελό Σου"  και το "Ο Θεός Είναι Γυναίκα" .

2017

Τον Μάρτιο του 2017 ανακοινώθηκε ότι θα βρίσκεται στην κριτική επιτροπή του σόου μεταμφιέσεων "Your Face Sounds Familiar" που προβάλλεται από τον τηλεοπτικό σταθμό ΑΝΤ1 με παρουσιάστρια την Μαρία Μπεκατώρου. Μαζί της στην κριτική επιτροπή βρίσκονται ο Σταμάτης Φασουλής, ο Νίκος Μουτσινάς και ο Φώτης Σεργουλόπουλος.

Επιχειρήσεις

Το Μάιο 2012, η Έλλη επεκτάθηκε επιχειρηματικά με τη δημιουργία του δικού της αγγλόφωνου παιδικού σταθμού στην περιοχή της Γλυφάδας το οποίο ονομάζεται "Happy Faces". Τις χειμερινές σεζόν 2012-2013 αλλά και 2013-2014, η Έλλη δεν εμφανίζονταν σε κάποιο νυχτερινό κέντρο, μένοντας αφοσιωμένη στο έργο της ως διευθύντρια στον παιδικό της σταθμό στην Γλυφάδα